b"\n_START_ARTICLE_\nZnojmo\n_START_SECTION_\nGeografija\n_START_PARAGRAPH_\nMesto le\xc5\xbei na skalni \xc4\x8deri na strmem levem bregu reke Dyje, najve\xc4\x8djega pritoka reke Morave, pribli\xc5\xbeno 55 km jugozahodno od regionalnega glavnega mesta Brno. Je v bli\xc5\xbeini meje z Avstrijo in je povezano z Dunajem po \xc5\xbeeleznici in cesti (pribli\xc5\xbeno 80 minut). Znojmo ima 33.761 prebivalcev (stanje 1. 1. 2015).\n_START_SECTION_\nZgodovina\n_START_PARAGRAPH_\nTrdnjava je bila morda \xc5\xbee v \xc4\x8dasu Velikomoravske kne\xc5\xbeevine v 9. stoletju. Od pribli\xc5\xbeno leta 1055 je bil grad Znojmo prebivali\xc5\xa1\xc4\x8de dru\xc5\xbeine P\xc5\xa1emisl na \xc4\x8ce\xc5\xa1kem v Moravski marki in bil strate\xc5\xa1ko pomembna postojanka v bli\xc5\xbeini meje z bavarsko marko Avstrijo na jugu. Nekaj let pozneje (1101) je Litold Znojmski, moravski vojvoda, ustanovil vojvodsko rotundo device Marije in svete Katarine, nato pa je ustvaril enkratno prizori\xc5\xa1\xc4\x8de rodovnika \xc4\x8de\xc5\xa1kih in moravskih vojvod dru\xc5\xbeine P\xc5\xa1emisl. Grad je zavzel in opusto\xc5\xa1il \xc4\x8de\xc5\xa1ki vojvoda Vladislav II. leta 1145._NEWLINE_Leta 1190 je \xc4\x8de\xc5\xa1ki vojvoda Konrad II. v Znojmu ustanovil samostan premonstratencev v Louki, ki je postal obmo\xc4\x8dje naseljevanja nem\xc5\xa1ko govore\xc4\x8dih priseljencev v okviru srednjeve\xc5\xa1kega gibanja ostsiedlunga (nem\xc5\xa1ke vzhodne kolonizacije). Tik pred letom 1226 je na ravnici pred obnovljenim gradom kralj Otokar I. \xc4\x8ce\xc5\xa1ki ustanovil kraljevsko mesto Znojmo. Mestne pravice je leta 1278 potrdil kralj Rudolf I. Habsbur\xc5\xa1ki. 9. decembra 1437 je v Znojmu umrl cesar Sigismund Luksembur\xc5\xa1ki in je tri dni le\xc5\xbeal v cerkvi svetega Nikolaja, preden so njegove posmrtne ostanke prenesli v Nagyv\xc3\xa1rad (Oradea) na Mad\xc5\xbearskem._NEWLINE_Znojmo je najbolj znan po premirju, sklenjenem leta 1809 po bitki pri Wagramu med Napoleonom in nadvojvodo Karlom. Prav tako je (domnevni) rojstni kraj Leopolda Lojka, voznika avtomobila avstrijskega nadvojvode Franca Ferdinanda, ko je bil Ferdinand leta 1914 umorjen v Sarajevu, kar je spro\xc5\xbeilo prvo svetovno vojno. Po vojni je mesto pripadlo \xc4\x8ce\xc5\xa1koslova\xc5\xa1ki, razen med nacisti\xc4\x8dno nem\xc5\xa1ko zasedbo med letoma 1938 in 1945. V tem obdobju je bil del Reichsgaua Niederdonaua. Nem\xc5\xa1ki dr\xc5\xbeavljani so bili izgnani leta 1945 v skladu z Bene\xc5\xa1evimi dekreti._NEWLINE_Rojstni kraj kiparja Huga Ledererja in pisatelja Charlesa Sealsfielda vzdr\xc5\xbeuje posebno prijateljsko sodelovanje z mestom Harderwijk na Nizozemskem.\n_START_SECTION_\nZnamenitosti\n_START_PARAGRAPH_\nGotska cerkev svetega Nikolaja in poznogotski stolp mestne hi\xc5\xa1e sta najbolj prepoznavni znamenitosti. Cerkev svetega Nikolaja je bila zgrajena leta 1348. Zgraditi jo je dal cesar Karel IV. Mestna hi\xc5\xa1a s 75 m visokim stolpom pa izvira iz okoli 1446._NEWLINE_S pogledom na dolino reke Dyje na robu srednjeve\xc5\xa1kega mesta stoji grad Znojmo iz 11. stoletja, ko ga je ustanovil vojvoda P\xc5\xa1emisl. Edini ostanki gradu iz tega \xc4\x8dasa je romanska rotunda device Marije in svete Katarine, katere notranjost je prekrita s freskami iz 11. stoletja, ki prikazujejo svetopisemske prizore in prizore iz \xc5\xbeivljenja dru\xc5\xbeine P\xc5\xa1emisl._NEWLINE_Pod mestom in gradom je velik labirint povezanih hodnikov in kleti, katakombe Znojmo, razvite v 14. in 15. stoletju za obrambne namene, z vodnjaki, drena\xc5\xbeami, kuri\xc5\xa1\xc4\x8di, vrati in ube\xc5\xbenimi potmi, ki so vodile iz utrdbe mesta.\n_START_SECTION_\nPomembni prebivalci\n_START_PARAGRAPH_\nStanislav iz Znojma (1360\xe2\x80\x931414), teolog in filozof, rektor Karlove univerze in u\xc4\x8ditelj Jana Husa;_NEWLINE_V\xc3\xa1clav Prokop Divi\xc5\xa1 (26. marec 1698\xe2\x80\x9325. december 1765) je bil \xc4\x8de\xc5\xa1ki duhovnik, teolog in naravoslovec, pionir na podro\xc4\x8dju elektri\xc4\x8dne energije in konstruktor prvega elektri\xc4\x8dnega glasbila denis d'or;_NEWLINE_Klemen Marija Dvor\xc5\xbeak (rojen kot Janez Dvor\xc5\xbeak) (1751\xe2\x80\x931820), svetnik, bla\xc5\xbeeni, duhovnik, teolog, redemptorist nem\xc5\xa1ko-\xc4\x8de\xc5\xa1kega rodu, apostol Dunaja in Var\xc5\xa1ave, ki je bil v mladosti vajenec pek v tem mestu;_NEWLINE_Franz Woidich (2.januar 1921\xe2\x80\x935. julij 2004) je bil letalski as Luftwaffe in dobitnik vite\xc5\xa1kega kri\xc5\xbea med drugo svetovno vojno;_NEWLINE_Kv\xc4\x9btoslav Svoboda (rojen v Znojmu 25. avgusta 1982), \xc4\x8de\xc5\xa1ki plavalec, ki je sodeloval na \xc5\xa1tevilnih tekmovanjih, tudi na olimpijskih igrah leta 2000 in 2004."